text: Uddannelse lukker i Esbjerg
  26 januar 2015 kl. 15.26
  Unge, der gerne vil lære om moderne teknologi inden for medieverdenen, kan ikke længere uddanne sig i Esbjerg.
  Aalborg Universitet lukker nemlig medialogi-uddannelsen i Esbjerg, fordi regeringen lægger et loft over, hvor mange studerende universitet i alt må optage på uddannelsen.
  I dag tilbydes medialogi på universitetets tre campusser i Aalborg, København og Esbjerg.
  -Loftet betyder, at der fremover vil være markant færre studerende på uddannelsen, og vi vurderer, at det ikke vil være muligt at tilbyde den kvalitet af såvel undervisning som forskning, som vi ønsker, hvis vi fortsat udbyder uddannelsen på alle tre campusser, siger Eskild Holm Nielsen, dekan for Det Teknisk-Naturvidenskabelige Fakultet på AAU.
  Beslutningen om at lukke medialogi i Esbjerg skyldes også at i København og Aalborg er der flere forskningsmiljøer og uddannelser, der er beslægtede med medialogi, og det gør, at der er en langt større aktivitet inden for fagområdet.
  -Samtidig er optaget i Esbjerg det mindste på medialogi-uddannelsen, så derfor har vi valgt at lukke uddannelsen her, siger Eskild Holm Nielsen.
  De, der allerede læser på uddannelsen, får mulighed for at gøre deres studier færdige i Esbjerg.
  